
paigtingin at isulong 


ang digmang bayan 


a ika-33 anibersaryo ng pagtatatag ng Bagong 

Hukbong Bayan (BHB), nagpupugay tayo sa lahat ng 

Pulang kumander at mandirigma at pinararangalan 
ang lahat ng mga rebolusyonaryong martir at bayani sa 
lahat ng kanilang masikhay na pakikibaka at mga sakripisyo 
sa paglilingkod sa bayan. 

Ang Bagong Hukbong Bayan ay nagsisilbi ngayong maningning 
na rebolusyonaryong instrumento ng proletaryado at mamamayan 
para agawin ang kapangyarihang pampulitika at ipagtanggol ang mga 
demokratikong organo ng kapangyarihang pampulitika. Tinitiyak ng 
hukbong bayan ang pag-unlad ng demokratikong gubyernong bayan 
sa kanayunan kahit habang nakatrentsera pa ang mga reaksyunaryo 
sa kalunsuran. 

Mahigit tatlong siglong lumaban ang sambayanang Pilipino 
upang lumaya mula sa kolonyal na paghaharing Espanyol. Mahigit 
isang siglo na nilang nilalabanan ang imperyalistang dominasyon ng 
US at mga lokal na reaksyunaryo at ipagpapatuloy nila ito. 

Sa nakaraang 33 taon, inaruga at pinaunlad nila ang sariling 
rebolusyonaryong hukbo. Ito ay hukbong namumukod sa pagbigo 
sa mga pagtatangka ng imperyalismong US at mga lokal na 
reaksyunaryo na supilin ang rebolusyon. Kabilang ito ngayon sa 
pinakamahuhusay na hukbong bayan sa daigdig. 

Mga tagumpay 
ng Bagong Hukbong Bayan 


Binabati natin ang Bagong Hukbong Bayan sa lahat ng tagumpay sa 
pulitika, militar at organisasyon na nakamit nito sa pamumuno ng Partido 
Komunista ng Pilipinas sa demokratikong rebolusyong bayan laban sa 
imperyalismong US at mga lokal na mapagsamantalang uring malalaking 
kumprador at panginoong maylupa. 

Ang mga tagumpay na ito ay bunga ng Ikalawang Dakilang Kilusang 
Pagwawasto at ng muling pagpapatibay sa pangkalahatang linya ng bagong 
demokratikong rebolusyon sa pamamagitan ng matagalang digmang 
bayan laban sa naghaharing sistemang malakolonyal at malapyudal. 
Ang perspektiba ay ipundar at itayo ang sosyalismo sa Pilipinas 
hanggang magapi na ng sangkatauhan ang imperyalismo at maabot ang 
pinakalayuning komunismo. 

Nabigo at nagapi ng kilusang pagwawasto ang mga kontra- 
rebolusyonaryong opensiba ng mga imperyalista at lokal na reaksyunaryo, 
mga ayaw magwastong “Kaliwa” at Kanang oportunista, rebisyunista at 
likidasyunista at lahat ng klase ng anti-komunistang petiburges, kabilang 
ang burges liberal, populista, Trotskyista at iba pa. 

Ang iilang ayaw magwastong oportunista at rebisyunista at mga 
pusakal na kriminal, lalo na yaong mga responsable sa madudugong witch 
hunt (pagtugis sa pinaghihinalaang mga espiya) at malalalang kaso ng 
pagnanakaw ng pondo ay naitiwalag na sa rebolusyonaryong kilusan at ilan 
sa kanila ay lumantad na bilang mga taksil sa rebolusyonaryong adhikain 
sa pamamagitan ng hayagang pagiging mga ahente ng reaksyunaryong 
gubyerno, laluna sa mga ahensya ng psywar at paniktik. 

Salamat sa kilusang pagwawasto, nagkamit ang mamamayan at 
mga rebolusyonaryong pwersa ng madadagundong na tagumpay sa 
lahat ng anyo ng pakikibaka, ligal at iligal, armado at di armado. 
Ang pinakamahahalagang tagumpay ay nasa ibayo pang pagbubuo ng 
hukbong bayan at pagsusulong ng digmang bayan. Ang mga pagsulong 
ng hukbong bayan ay nagbibigay-katiyakan sa mga pagsulong ng buong 
rebolusyonaryong kilusang masa. 

Sa pagtahak sa kasalukuyang yugto ng estratehikong depensiba, 
naglulunsad ang BHB ng malaganap at masinsing pakikidigmang gerilya 
batay sa papalawak at papalalim na baseng masa. Ang integral na 
kumbinasyon ng rebolusyonaryong armadong pakikibaka, reporma sa lupa 
at pagtatayo ng baseng masa (kabilang ang mga organo ng kapangyarihang 
pampulitika at mga organisasyong masa) ay nakapaglatag ng matatag na 
batayang antipyudal ng bagong demokratikong rebolusyon sa pamumuno 
ng proletaryado. 

Umaabot sa libu-libo ang kabuuang bilang ng mga Pulang mandirigma, 
katumbas ng ilang rehimyento o brigada. Lumaki ito nang 22246 mula 
1980 hanggang 2001 at nang 53% mula 1994 hanggang 2001. Ang bilang 

ng matataas na kalibreng riple ay umaabot din sa libu-libo at lumaki nang 
197% mula 1980 hanggang 2001. 

Ang proporsyon ng mga Pulang mandirigma sa malalakas na riple 
ay 1.5 sa bawat isa (1.5:1). Ang mga pultaym na Pulang mandirigma 
ng BHB ay dinaragdagan ng mga yunit milisya na tumatayong lokal na 
pwersang pulis ng rebolusyonaryong gubyerno at nagsisilbing suporta at 
reserbang pwersa ng hukbong bayan. Dinaragdagan pa sila ng mga yunit sa 
pagtatanggol-sa-sarili na binubuo ng lahat ng kalalakihan at kababaihang 
may mahusay na pangangatawan sa mga organisasyong masa. 

Upang palakihin ang sinasabi nitong tagumpay laban sa hukbong 
bayan noong ikalawang hati ng dekada 1980, pinalolobo ng kaaway sa 
25,000 ang bilang noon ng mga Pulang mandirigmang may malalakas na 
riple. Hindi totoo ang bilang na ito. Hindi humigit sa 6,000 ang mga riple 
ng BHB noong 1985 bago pa man matasa ang pinsala-sa-sarili na dulot ng 
Kampanyang Ahos sa Mindanao. 

Ang panlabang kakayahan ng mga pultaym na Pulang mandirigma 
ay dapat pinunan ng mga lokal na milisya, mga yunit sa pagtatanggol- 
sa-sarili at ng baseng masa sa kabuuan. Sa halip, pinahina ito ng linya 
ng “estratehikong kontra-opensiba”, ng linya ng “Pulang Purok-Puting 
Purok” sa Mindanao at iba pang “Kaliwang” oportunistang tunguhin sa 
iba't ibang rehiyon sa iba't ibang panahon. 

Sadyang nakaugnay ang paglawak ng BHB sa paglawak ng Partido. 
Ipinakikita ng pinakahuling datos na ang Partido ay lumawak nang 235% 
mula 1980 hanggang 2001 at nang 129% mula 1994 hanggang 2001. Sa 
bawat Pulang mandirigma, may 3.5 kasapi ng Partido na nasa loob at labas 
ng mga larangang gerilya. 

Napaunlad ng Partido ang kilusang masa kapwa sa kanayunan at 
kalunsuran. Mula sa kilusang masa sa kanayunan humahango ang BHB ng 
mga Pulang mandirigma, na karamiha”y magsasaka. Mula sa kilusang masa 
sa kalunsuran, naaakit ng BHB ang mga manggagawa at mga kabataang 
nakapag-aral upang magserbisyo sa hanay nito at sa mamamayan sa 
kanayunan. 

Kumikilos ngayon ang BHB sa 128 larangang gerilya. Sumasaklaw 
ang mga ito sa 823 o 54% ng kabuuang bilang ng mga bayan at lunsod 
sa Pilipinas. Saklaw nito ang 8,500 baryo o 18% ng kabuuang bilang ng 
mga baryo sa Pilipinas. Ang bilang ng mga baryong nakikilusan ng BHB 
ay lumaki nang 71% mula 1980 hanggang 2001 at nang 28% mula 1994 
hanggang 2001. 

Lumaki nang 71% ang kasapian ng mga organisasyong masa 
(organisadong baseng masa) mula 1980 hanggang 2001 at nang 235% mula 
1994 hanggang 2001. Gayunman, naghuhumiyaw ang pangangailangang 
palakihin ang kasapian ng mga organisasyong masa relatibo sa mga di 
organisadong tagasuporta at simpatisador. Ilang ulit na mas marami ang 
masang tagasuporta at simpatisador kumpara sa mga naging kasapi ng mga 
organisasyong masa. 

Karaniwang dalawang platun ng BHB ang kumikilos sa bawat 

larangang gerilya. Ang dati nang mga larangang gerilya ay may di 
kukulangin sa tatlong platun, habang mas kaunti yaong sa mga mas bago. 
Ang isang platun ay karaniwang sumasaklaw ng tatlong bayan at ang isang 
iskwad ay sumasaklaw ng humigit-kumulang 11 baryo. 

Sa isang larangang gerilya, karaniwang may isang platun na nagsisilbing 
sentro de grabidad at isa o higit pang platun na mas nakadispers. Relatibong 
konsentrado ang platun na nagsisilbing sentro de grabidad upang epektibo 
nitong maisagawa ang mga tungkuling iniaatas dito ng kumand ng 
larangang gerilya. 

Sa mga taktikal na opensiba, maaaring punan ng pangunahing yunit 
gerilya ang armadong lakas nito at pagkabihasa sa tereyn sa pamamagitan 
ng pagsanib sa mas nakadispers na mga sekundaryong yunit gerilya. 
Naisasaalang-alang sa laki at dalas ng mga taktikal na opensiba ang 
pangangailangang palakihin ang lakas-sandata ng BHB at palawakin at 
konsolidahin ang baseng masa lampas sa kakayahan ng kaaway na wasakin 
ito. 

Ang pinakakonsolidadong mga baryo ay may regular at halal na mga 
organo ng kapangyarihang pampulitikang nakabatay sa mga ganap na 
rebolusyonaryong organisasyong masa. Ang mga baryong mas mababa 
ang antas ng konsolidasyon ay may mga komiteng pang-organisa ng baryo 
na tumatayong hinirang na pansamantalang organo ng kapangyarihang 
pampulitika at mga komiteng pang-organisa at grupong pang-organisa 
ng mamamayan. Sa mga baryong pinalalawakan ng hukbong bayan, 
inaalagaan at pinauunlad ang mga lihim na kontak, grupong tagapag-ugnay 
at grupong pang-organisa. 

Masigla at matagumpay na naisusulong ang susing kampanya sa 
reporma sa lupa sa mga konsolidadong lugar. Ang iba pa ay kinabibilangan 
ng mga kampanya sa edukasyong masa, pagpapaunlad ng produksyon sa 
agrikultura at suplementaryong hanapbuhay, pangangalaga sa kalusugan 
ng mamamayan, pagsusulong ng mga aktibidad pangkultura, pagsasanay 
sa milisya at yunit sa depensa-sa-sarili, paglutas sa mga alitan sa hanay ng 
masa at iba pa. 

Mahal ng mamamayan ang hukbong bayan. Ibinibigay nila ang kanilang 
pinakamahuhusay na anak upang maglingkod sa hukbong ito. Nag-aambag 
sila para sa pagmamantine at pagpapalawak nito. Tinutulungan nila ang 
mga pamilya ng mga Pulang mandirigma. Nadaragdagan ang kanilang 
pagnanais at kakayahang sumuporta sa hukbong bayan kapag nakikinabang 
sila sa reporma sa lupa at iba pang kampanyang masa. 

Nagsasagawa ang BHB ng produksyon upang tustusan ang bahagi 
ng pangangailangan nito bukod pa sa mga kontribusyon ng masa. Ang 
pangangailangan ng BHB sa armas at iba pang kagamitang pandigma ay 
natutugunan sa pamamagitan ng matatagumpay na taktikal na opensiba 
laban sa mga pwersa ng kaaway. Ang BHB rin ang epektibong instrumento 
sa pagpapatupad ng patakaran sa pagbubuwis ng demokratikong gubyernong 
bayan. 

Higit kailanman, naitaas ng Bagong Hukbong Bayan ang antas ng 

rebolusyonaryong kamulatan at panlabang kakayahan nito. Sa kasaysayan 
ng sambayanang Pilipino, kailanma'y hindi nagkaroon ng rebolusyonaryong 
hukbong kasingtatag, kasing-mapamaraan at kasingsigasig ng Bagong 
Hukbong Bayan sa pagsusulong ng digmang bayan upang lubusin ang 
bagong-demokratikong rebolusyon. 

Nakapagkamit ang Bagong Hukbong Bayan ng mayamang karanasan 
at armadong lakas sa digmang bayan. Handang-handa ito laban sa mga 
kampanyang militar ng panunupil na isinasagawa ng lokal na mga 
reaksyunaryo gayundin laban sa tuwirang panghihimasok militar ng US. 
Nakahanda itong maglunsad ng digma ng pambansang pagpapalaya laban 
sa digmang pananalakay ng US. 


I 


Ang obhetibong kalagayan sa daigdig ay napakapaborable sa pagsulong 
ng rebolusyong Pilipino. Napatunayang bangkarote ang pagbaling ng US 
sa patakaran ng globalisasyon ng “malayang pamilihan”. Napalala nito 
ang mga problemang di nalutas ng mga imperyalista sa pamamagitan ng 
pagpabor sa patakarang Keynesian hanggang huling bahagi ng dekada 
1970. Sa loob lamang ng dalawang dekada mula 1980, naisadlak 
ng kasalukuyang pagbaling sa neoliberal na patakarang globalisasyon 
ng “malayang pamilihan” ang pandaigdigang sistemang kapitalista sa 
pinakamalalang krisis mula noong Great Depression. 

Sa di pa napapantayang bilis, labis nitong naikonsentra at naisentralisa 
ang kapital sa pinansya sa pangunahing imperyalistang bansa, ang 
US. Ngunit ang bansang ito ay binabayo ngayon ng krisis sa sobrang 
produksyon sa lahat ng klaseng produkto at ng pagbagsak ng pinansya 
(financial meltdown). Mula sa pagputok ng “bulang high-tech” hanggang 
sa pagkabangkrap ng kumpanyang Enron, na pinakamalaki sa kasaysayan, 
nalantad ang oligarkiya sa pinansya ng US bilang dambuhalang 
manggagantsong nagnanakaw ng mga pondong pampensyon at impok ng 
napakaraming mamamayan. 

Ang pagbagsak ng “bagong ekonomya” ng US sa nakaraang dalawang 
taon ay nagresulta sa laganap na pagkawasak ng ekonomya at pinansya, 
sa kapinsalaan ng proletaryado at mamamayan sa mismong US at sa 
buong daigdig. Lumubha ang malaon nang krisis sa Japan. Ang euro zone 
(mga bansa sa Europe na gumagamit ng salaping euro) ay dumaranas din 
ngayon ng masidhing krisis. Ang pinakamalubhang nabibiktima ay ang 
mamamayan sa ikatlong daigdig at mga bansa sa dating blokeng Sobyet. 

Ang naghaharing pangkating Bush ay walang maihapag na solusyon 
sa lumalalang krisis liban sa dagdag pang dosis ng parehong “neoliberal” 
na lason, na pinatungan pa ng iskema para sa malakihang pagpapataas ng 
produksyong militar at gastusin ng gubyerno para sa militar at pambansang 
depensa. Lalong naging mapandigma at labis na mapanghinala ang 

US matapos ang mga atake sa World Trade Center at Pentagon noong 
Setyembre 11. 

Para umano sa paglulunsad ng pandaigdigang gera laban sa terorismo, 
pinagtibay ng US ang Patriot Act at iba pang mapaniil na batas at hakbangin 
at itinulak ang katulad na mga pasistang batas sa buong mundo. Sinisikap 
ng propaganda ng US na mang-upat at magsustine ng isterya upang isulong 
ang pasismo at suportahan ang mga digmang agresyon ng US. 

Ang malubhang krisis ng US at ng pandaigdigang sistemang kapitalista 
ay nagdudulot ng nakalulunos na pagdurusa sa malawak na masa ng 
sambayanan. Subalit ang mismong pagsidhi ng pang-aapi at pagsasamantala 
ay nagtutulak sa mamamayan na maglunsad ng mas maraming aksyong 
protesta at rebolusyonaryong paglaban. 

Apat na mayor na kontradiksyon ang umiigting sa iba't ibang bilis. 
Ang mga ito ay yaong sa pagitan ng mga imperyalistang kapangyarihan 
at mga aping bansa at mamamayan, sa pagitan ng mga imperyalistang 
kapangyarihan at mga bansa o estadong naggigiit ng kasarinlan, sa 
hanay mismo ng mga imperyalistang kapangyarihan at sa pagitan ng 
monopolyong burgesya at proletaryado sa mga imperyalistang bansa. 

Sa ilalim ng mapanlinlang na islogan ng globalisasyon ng “malayang 
pamilihan”, ang katotohana'y lumiit ang pandaigdigang pamilihan sa 
nakaraang dalawang dekada. Ang direktang pamumuhunan at kalakalan 
ay lalo pang nakonsentra sa hanay ng US, Western Europe at Japan. 
Umagos ang kapital mula sa kalibliban ng pandaigdigang ekonomya tungo 
sa mga sentrong ito ng kapitalismo, pangunahin na sa US, sa anyo ng mga 
iniuuwing tubo at bayad-utang. 

Naganap sa Asia, Africa, Latin America at mga paurong na bansa sa 
dating blokeng Sobyet ang malawakang pagkawasak ng mga pwersa sa 
produksyon. Matagal nang ginigipit ang mga ito ng krisis ng sobrang 
produksyon ng hilaw na materyales at mga saligang produktong industriyal 
at binabayo ng papalaking panlabas na utang at lalo pa ng ispekulasyon sa 
salapi, sapi at bono. 

Humantong na sa pagsadsad at istagnasyon ng ekonomya ang ilang 
“bagong nag-iindustriyalisang ekonomya” noong dekada 1970 gayundin 
ang ilang “umuusbong na pamilihan” noong dekada 1990 (yaong 
nasa produksyon ng mga mala-manupakturang pang-eksport na may 
mabababang dagdag na halaga o simpleng nagbebenta ng mga produktong 
pangkonsumo mula sa mga imperyalistang bansa sa nakatataas na 10% ng 
lipunan). 

Mahigit 80% ng sangkatauhan ay nasa ikatlong daigdig at mga paurong 
na bansa ng dating blokeng Sobyet. Sila ang pangunahing hinahagupit 
ng malawakang disempleyo, napakababang kita, mabigat na di-tuwirang 
buwis at nakakukubang pasaning utang. Dinaranas nila ang pinakamasahol 
na kahirapan bunga ng pang-aapi at pagsasamantala ng mga imperyalista at 
lokal na reaksyunaryo. Nag-iibayo ang paglulunsad nila ng mga protestang 
masa at rebolusyonaryong paglaban. 

Naglalagablab ang rebolusyonaryong armadong pakikibaka sa 

Colombia, India, Mexico, Nepal, Palestine, Peru, Pilipinas, Turkey at iba 
pang lugar. Gayunman, sa ilang bansa, ang mga reaksyunaryong pangkatin 
ay mabangis na naglalabanan at nagbabandila ng pinakareaksyunaryong 
mga islogan--sobinista, relihiyosong pundamentalista, tribalista o 
etnosentrista, rasista at mga katulad nito. Saanman lumilitaw ang mga 
ito, maaaring samantalahin ng mga proletaryong rebolusyonaryo ang 
maigting na hidwaan sa hanay ng mga reaksyunaryo upang iabante ang 
rebolusyonaryong kilusan. 

Noong panahon ng Cold War, inarmasan at ginamit ng US 
ang pinakareaksyunaryong mga pwersa upang atakehin ang mga 
rebolusyonaryong pwersa at mamamayan. Ilan sa mga reaksyunaryong 
pwersang ito, laluna ang ilang pundamentalistang grupong relihiyoso, 
ay bumaling na ngayon laban sa US bilang malaking demonyo matapos 
mabuwag ang Soviet Union. Sa kanila ibinibintang ng US ang mga atake 
noong Setyembre 11. 

Ang US ay naghihinala o kontra sa ilang estado. Isang puntong komun 
sa mga estadong ito ay ang kanilang pagiging mapaggiit o tunguhing 
maging mapaggiit ng pambansang kasarinlan sa iba't ibang antas. Kabilang 
sa mga ito ang China, North Korea (DPRK), Cuba, Libya, Iraq, Yugoslavia 
(noong dekada 1990), Afghanistan (sa ilalim ng Taliban), Iran at Syria. 

Kung minsan, ang mga estadong ito ay tahasang pumupusisyong anti- 
imperyalista batay sa prinsipyo o bilang praktikal na hakbang sa harap 
ng lokal na mga kahilingang popular. Ngunit sa ibang pagkakataon, ang 
mga bansang ito'y hayagan ding naghahangad ng mga kunsesyon mula 
sa mga imperyalistang kapangyarihan sa ilang usapin, laluna kaugnay ng 
mga relasyong pang-ekonomya at pangkalakalan. 

Nitong huling mga panahon, partikular matapos ang Cold War, ang 
pinakamalalaking digmang agresyon ay inilunsad laban sa Iraq, Yugoslavia 
at Afghanistan. Isang puntong komun sa nasabing mga digmang agresyon 
ng US ay ang pagsisikap ng US na pahigpitin ang kontrol nito sa mga 
pinagkukunan at ruta ng suplay ng langis at gas. 

Makaraan ang mga atake noong Setyembre 11 at ang animo'y 
tagumpay ng digmang agresyon ng US sa Afghanistan, tahasan ngayong 
pinagbabantaan ng US ang ibang estado sa ngalan ng paglaban sa 
pandaigdigang terorismo at pagpigil sa paggamit ng mga sandatang 
nukleyar, biological at kemikal laban sa US. 

Ang US ay may ilang listahan ng mga potensyal na bansang target ng 
mga pansansalang atake. Isa sa mga listahang ito ang tinaguriang “sentro 
ng kasamaan” na kinabibilangan ng Iraq, Iran at North Korea. Isa pa ang 
listahan ng 11 bansa (kabilang ang Pilipinas) na umano'y ayaw kundi 
man walang kakayahang puksain ang terorismo. Isa pa rin ang listahan ng 
mga bansang mayroong mga armas nukleyar (China) o may potensyal na 
magkaroon nito (North Korea, Iraq, Iran at iba pa) at diumano'y malamang 
na gagamit ng mga ito laban sa US o mga alyado ng US. 

Hanggang nitong huli nakapagbubuo pa ang US ng mga koalisyon 
sa hanay ng mga imperyalistang kapangyarihan upang salakayin ang 

mga estadong target ng agresyon. Ngunit habang lumalao'y lalong 
pumupusisyon at umaaksyon nang solo ang US. Sinasalamin ng 
kasalukuyang unilateralismong ito ng US ang umiigting na mga 
kontradiksyon sa hanay ng mga imperyalistang kapangyarihan. 

Likas sa mga imperyalistang kapangyarihan na magkampihan laban 
sa komun na kaaway (tulad ng mga mamamayan at mga bansang inaapi 
at pinagsasamantalahan nila, mga estadong anti-imperyalista at estadong 
sosyalista) o magbagu-bago ng hanayan laban sa isa't isa sa tunggalian 
para sa muling paghahati ng daigdig, tulad noong bisperas ng Una at 
Ikalawang Digmaang Pandaigdig noong ika-20 siglo nang mag-agawan 
sila ng teritoryong pang-ekonomya at saklaw ng impluwensya. 

Pinatatampok na ng kasalukuyang inabot ng krisis ng pandaigdigang 
sistemang kapitalista ang kumpetisyon sa ekonomya at labanan sa 
pulitika ng mga imperyalistang kapangyarihan. Ang mga imperyalistang 
pagkukunwari at ang petiburges na ilusyon ng isang ekonomyang 
pandaigdig na walang hangganan at walang estado sa ilalim ng bandila 
ng neoliberalismo ay pinabubulaanan ng mga patakaran at hakbanging 
proteksyunista ng nangungunang imperyalista, ang US mismo. 

Ang mga kontradiksyong pampulitika sa hanay ng mga imperyalistang 
kapangyarihan ay lalong malalantad at tatampok oras na tumindi ang 
polarisasyon ng mga kundisyong pang-ekonomya at panlipunan sa bawat 
imperyalistang bansa at kapag biglang bumigat ang presyur mula sa mga 
sigalot sa mga malakolonya, mga dependyenteng bansa at mga bansang 
naninindigan sa kasarinlan. Hinahawan ng monopolyong burgesya ang 
daan tungo sa digmaan sa pamamagitan ng pang-uupat at paggamit ng 
sobinismo, rasismo at pasismo upang ilihis ang mamamayan mula sa mga 
anti-imperyalista at makauring pakikitunggali o upang bigyang-katwiran 
ang brutal na panunupil sa mamamayan. 

Nag-iinit ang kontradiksyon sa pagitan ng monopolyong burgesya 
at proletaryado sa mga imperyalistang bansa habang lumulubha ang 
pang-ekonomyang krisis. Pilit ipinatatanggap sa uring manggagawa ang 
mataas na antas ng disempleyo, kawalan ng kita, pagguho ng mga 
pinaghirapang benepisyo at ang atake sa mga karapatang pang-unyon 
at demokratiko. Kaya lalo't lalong natutulak ang mga manggagawa na 
lumaban at makitunggali sa uri, sa pamamagitan ng mga welga at iba pang 
anyo ng aksyong masa kaagapay ang masang di proletaryo. 

Nasaksikan natin ang kumulatibong paglaki ng mga pangkalahatang 
welga at mga aksyong protesta ng masa sa mga imperyalistang bansa 
mula noong 1989-91, kung kailan ipinagdiwang ng mga imperyalista ang 
disintegrasyon ng Soviet Union at mga rebisyunistang rehimen at ang 
malaking pagbawas sa bilang ng mga unyonisadong manggagawa mula 
1945 hanggang 1990. 

Subalit dulot ng malawakang pagkawasak ng mga produktibong pwersa 
maging sa mga imperyalistang bansa sa anyo ng tumataas na antas ng 
disempleyo, pagkakalugi at pagbabawas sa produksyon, malalim ngayon 
ang panlipunang diskuntento ng mga manggagawang mayroon at walang 

hanapbuhay, kababaihan, kabataan at imigranteng nasa pinakamabababang 
klase ng trabaho. Ang pinakahuling pagtitipon ng dalawang milyong 
mamamayan sa Rome at iba pang bahagi ng Italy upang iprotesta ang mga 
neoliberal na patakarang anti-mamamayan ang sa ngayo'y pinakamalaking 
pagpapamalas ng rebolusyonaryong potensyal sa isang industriyalisadong 
kapitalistang bansa. 

Hindi makapagtipon sa alinmang imperyalistang bansa ang 
monopolyong burges na mga negosyante at pulitiko nang hindi 
magbubunsod ng mga aksyong protesta ng masa. Nagbunsod ng mga 
aksyong protesta ng masa ang mga pulong ng Group of 8, ng OECD, 
European Union, IMF, World Bank, WTO at iba pang entidad na dominado 
ng mga imperyalista. Ang Sagupaan sa Seattle noong Nobyembre 1999 ay 
patuloy na nagbibigay-inspirasyon sa mamamayan na maglunsad ng mga 
aksyong protesta laban sa imperyalistang globalisasyon. 

Tiyak na iigting ang makauring tunggalian sa pagitan ng monopolyong 
burgesya at proletaryado habang tumitindi ang pang-aapi at pagsasamantala 
sa proletaryado. Tiyak na magkakaroon ito ng positibong interaksyon sa 
mga rebolusyonaryo at anti-imperyalistang pakikibaka ng mga aping bayan 
at mamamayan. Lahat ng rebolusyonaryong pakikibaka kapwa sa mga 
maunlad at atrasadong bansa ay tiyak na magkakamit ng mas malaking 
puwang para umunlad at magmaniobra habang nagtutunggalian ang mga 
imperyalistang kapangyarihan at habang nakakatunggali rin nila ang mga 
estadong naggigiit ng pambansang kasarinlan. 

Sa gitna ng malubhang krisis ng pandaigdigang sistemang kapitalista, 
na pangunahing kinatatampukan ng krisis ng US, balewala ang mga 
banta ng mga imperyalistang US at ng mga papet nila sa Pilipinas na 
gagamitin ang lakas militar ng US laban sa mga rebolusyonaryong pwersa 
at mamamayan. Nakikita ng mamamayang Pilipino ang nasa likod ng 
mga bantang ito at batid nila ang kabulukan ng pandaigdigang sistemang 
kapitalista at ng lokal na naghaharing sistema at ang bulnerabilidad ng mga 
ito bilang target ng rebolusyonaryong pakikibaka. 


TI I I Paborableng Kalagayan sa 
Bansa 


Ang Pilipinas ay isang malakolonyal at malapyudal na bahagi ng 
pandaigdigang sistemang kapitalista. Ito'y isang mahirap na bansang di 
industriyalisado. Ang higit na nakararaming mamamayan ay nabubuhay 
sa mababa sa US$2.00 bawat araw at ang 40% ay nabubuhay sa US$0.75 
o mas maliit pa bawat araw. Mahigit 85% ay nabubuhay sa sukdulang 
kahirapan. Dahil sa krisis ng pandaigdigang sistemang kapitalista, ang lokal 
na naghaharing sistema ng malalaking kumprador at panginoong maylupa 
ay di hamak na mas lugmok sa krisis kaysa sa mga industriyalisadong 
kapitalistang bansa. 

Ang pagbaling mula sa patakarang maka-Keynesian tungong neoliberal 

sa pagtataguyod ng US at mga ahensyang multilateral tulad ng IMF, World 
Bank at WTO ay nangahulugan ng pagbawas sa upisyal na pautang 
na kunsesyunal. Ang direksyon ay ipaubaya sa mga dayuhang direktang 
pamumuhunan ang mga kumikitang linya ng negosyo at luwagan ang 
panlabas na pribadong pautang para sa kapakinabangan ng mga dayuhang 
monopolyo at malalaking kumprador. 

Mula noong huling bahagi ng dekada 1970, paliit nang paliit ang 
kita ng Pilipinas sa eksport ng hilaw na materyales. Mula noong dekada 
1990, ang mga order mula sa ibang bansa para sa iba't ibang tipo ng 
mala-manupakturang may mababang dagdag na halaga (mga damit noong 
1994 at inasembol na produktong elektronik noong 1996) ay isa-isang 
lumiit. Napunan ang mga depisit sa kalakalan ng mga remitans mula sa 
manggagawang kontraktwal sa ibang bansa at karagdagang komersyal na 
utang panlabas. 

Hindi pa nakababawi ang ekonomya ng Pilipinas mula sa krisis 
pampinansya noong 1997 sa Southeast Asia, na ibinunga ng sobrang 
produksyon ng mga malamanupakturang pang-eksport, sobra-sobrang 
pribadong konstruksyon ng mga gusaling pang-upisina at residensyal at 
walang restriksyong importasyon ng mga luho at paglabas ng dayuhang 
salapi. 

Karaniwang pinaliliit ng reaksyunaryong gubyerno ang kwenta sa 
ambag ng agrikultura sa kabuuang pambansang produksyon. Ngunit 
ngayon ay sobra naman itong tinataya upang palabasin ang kathang-isip 
na 3.7% paglago. Sa katunayan, pininsala ng liberalisasyon ng import 
sa agrikultura ang produksyong agrikultural para sa lokal na konsumo 
gayundin para sa eksport. 

Kumakapit ang rehimeng Macapagal-Arroyo sa patakarang pabor sa 
globalisasyon ng “malayang pamilihan” na dikta ng US at mga ahensyang 
multilateral (IMF, World Bank at WTO), sa kabila ng mga mapanalantang 
epekto ng gayong patakaran. Pinahina ng denasyunalisasyon, pribatisasyon, 
deregulasyon at liberalisasyon ang ekonomya at gayundin ang papet na 
estado. Naging tagakulekta na lamang ng buwis ang estado sa gitna ng 
pagkawasak ng ekonomya at lipunan. 

Lumalaki ang depisit sa badyet. Binabawasan ang panlipunang gastusin 
sa edukasyon, kalusugan, pabahay at imprastruktura habang binibigyan ng 
higit na prayoridad ang pagbabayad ng utang at gastusing militar. 

Matapos ang mga atake noong Setyembre 11, madaling namanipula ng 
US ang rehimeng Macapagal-Arroyo upang gumanap bilang pinakamasugid 
na tagapagtaguyod ng patakarang agresyon at panghihimasok militar ng 
US sa ngalan ng paglulunsad ng pandaigdigang atake sa terorismo. 

Kapalit ng mga pangakong dagdag na tuwirang pamumuhunan at 
kakarampot na tulong militar at pang-ekonomya ng US, pinahintulutan 
na ng rehimen pati ang paglahok ng mga pwersang pandigma ng US sa 
mga operasyong pangkombat sa Pilipinas. Pumasok na ang mga pwersang 
pangkombat ng US sa larangan ng labanan sa Basilan para labanan umano 
ang bandidong grupong Abu Sayyaf. 

Nagsisikap ang rehimeng ihanda ang opinyong publiko para sa 
pagpasok ng mas marami pang tropang US kunwa'y para sa isang walang 
taning na serye ng mga magkasanib na ehersisyong militar. Sa katunayan 
ay nagbanta na ang pinakamatataas na upisyal ng rehimen na gagamitin 
ang pinagsanib na mga pwersang US at papet laban sa Bagong Hukbong 
Bayan at mga rebolusyonaryong pwersa ng Bangsamoro. 

Hinahamak ng naghaharing pangkating Macapagal-Arroyo ang 
mamamayan at itinuturing silang walang respeto sa sariling pambansang 
soberanya at sa teritoryal na integridad ng sariling bansa. Ipinagpapalagay 
nitong napakapopular ng pagiging maka-imperyalista at anti-komunista ni 
Gng. Macapagal-Arroyo. 

Sa gayon, umaasa itong manatili sa poder hanggang at lagpas sa 2004 
sa pamamagitan ng pagiging sagad-sagarang papet ng US at pagsunod sa 
lahat ng dikta nito, laluna sa mga usaping militar. Kaya ang pangkatin ay 
lalo't lalong napapailalim ngayon sa kontrol at manipulasyon ng sagad- 
sagarang maka-US na mga upisyal militar. 

Habang dumarami sila, ang mga pwersang militar ng US sa Pilipinas 
ay tiyak na daranas ng mga kaswalti at walang-habas na mananalanta 
sa buhay at ari-arian ng mga Pilipino. Tiyak ding manggagahasa sila at 
gagawa ng iba pang karumal-dumal na krimen. Isa silang time bomb na 
maaaring sumabog sa mukha ng rehimen. 

Sa direksyon ng mga Amerikanong tagapayong militar, pinaiigting 
ang psywar ng militar at pulis at mga kampanya ng panunupil laban sa 
mga rebolusyonaryong pwersa at mamamayan sa loob at labas ng mga 
larangang gerilya. Kahit ang mga ligal na aktibista at mga organisasyong 
masa ng pambansa-demokratikong kilusan ay binibiktima ng iba't ibang 
atakeng pisikal, kabilang ang pagdukot, tortyur at pagpaslang. Laganap 
ang mga paglabag sa karapatang-tao. 

Sunod sa mga yapak ng rehimeng Estrada, garapalang ipinatutupad ng 
rehimeng Macapagal-Arroyo ang patakaran ng todo-todong digma laban sa 
mga rebolusyonaryong pwersang pinamumunuan ng Partido Komunista ng 
Pilipinas at kinakatawan ng National Democratic Front of the Philippines 
sa negosasyong pangkapayapaan. 

Lantaran nitong iginigiit na halinhan ng “back-channel talks” ang 
pormal na usapang pangkapayapaang isinasagawa ng mga panel sa 
negosasyon. Ang tanging layunin ng rehimen ay idikta sa NDFP ang 
mga kundisyon ng pagsuko. Arogante itong nagsasalita at kumikilos sa 
bigong pagsisikap na pagtakpan ang ibayong paghina, pagkahiwalay at 
desperasyon nito. 

Ang pang-ekonomya at panlipunang krisis ng naghaharing sistema 
ay nagbubunsod ng walang kaparis na krisis sa pulitika. Tumatalas ang 
matinding bangayan ng mga reaksyunaryo sa negosyo, pulitika at militar. 

Mula noong huling bahagi ng dekada 1960, lumalim at lumala 
ang kawalang-kakayahan ng mga reaksyunaryong uri na maghari sa 
dating paraan. Ang pasistang diktadurang Marcos ay isang desperadong 
pagtatangkang sagkaan ang pagsulong ng mga rebolusyonaryong pwersa. 

Subalit inilagay lamang nito sa panganib ang buong naghaharing sistema 
at initudyok ang paglawak ng rebolusyonaryong armadong kilusan. 

Inakala ng US at mga lokal na reaksyunaryo na ang anti-diktadurang 
pagpapabagsak kay Marcos ay lilikha ng ilusyon ng panunumbalik ng 
demokrasya. Subalit sa bawat rehimen ay lalong lumulubha ang palagiang 
krisis sosyo-ekonomiko at pampulitika ng sistema dulot ng pagkatuta, 
korapsyon at panunupil. 

Ang istagnasyon ng malapyudal na ekonomya, ang papalaking depisit 
sa kalakalan, ang mabilis na paglaki ng lokal at panlabas na utang 
pampubliko at papalaking pagbaling sa mga utang komersyal na may 
mataas na interes ay nakalimita sa halagang kinukulimbat at pinaghahatian 
ng mga reaksyunaryong paksyon sa pulitika. 

Marami sa mga upisyal ng militar at pulisya ay nahahati sa mga 
paksyon dulot ng magkakasalungat na panig sa pulitika at pagpapatakbo 
ng magkakaribal na sindikatong kriminal na sangkot sa kidnap-for-ransom, 
ismagling, iligal na droga, prostitusyon at sugal. Ang kanilang mga amo 
at padrinong pulitiko ang nagpapalakas ng loob at kumakandili sa kanila. 
Itinuturing nilang napakaliit ang kanilang sweldo gayong mas madalas 
silang makatanggap ng umento kaysa mga burukratang sibil. 

Katulad ni Marcos, pinatalsik si Estrada sa pamamagitan ng 
pampulitikang aksyong masa sa halip ng anumang nakatakdang 
konstitusyunal o ligal na paraan--ibig sabihi'y pagbibitiw, impeachment 
o pana-panahong halalan. Lalo lamang nagiging malinaw ang 
di-konstitusyunal at iligal na katayuan ng kasalukuyang rehimen sa 
pagdidiin nito sa puntong hindi ang direktang pagkilos ng nakapangyayaring 
mamamayan ang nagluklok dito sa poder, kundi ang militar, simbahan at 
ang sobrang aktibong korte suprema. 

Sa takot na kumilos ang mamamayan laban dito, hiniling ng rehimen 
kina dating pangulong Aquino at Ramos, kay Cardinal Sin at sa iba 
pang entidad na magpahayag ng pagtutol sa anumang kilusang masa para 
patalsikin ang isang nakaupong presidente. 

Binabangungot ang rehimen sa panawagan ng Partido para sa pagbubuo 
ng isang malawak na nagkakaisang prente laban dito bilang kasalukuyang 
kaaway. Natatakot din ang pinakamasusugid na reaksyunaryo sa pahayag 
ng Partido na makapag-iipon ng lakas ang mga rebolusyonaryong pwersa 
at mamamayan sa pamamagitan ng sunud-sunod na pagpapabagsak sa mga 
naghaharing pangkatin hanggang magkaroon na ito ng sapat na lakas upang 
ibagsak ang buong naghaharing sistema, kasabay ang hukbong bayang 
umabot na sa estratehikong yugto ng pangkalahatang opensiba. 

Umabot man sa 2004 ang kasalukuyang rehimen, dahil walang sapat 
na bilang ng mga mabuway at pansamantalang alyado mula sa hanay ng 
mga reaksyunaryo upang makabuo ng isang malawak na nagkakaisang 
prente na makapagpapabagsak dito, mananatili sa bentaheng pusisyon ang 
rebolusyonaryong kilusan dahil lalo itong magkakaroon ng batayan at 
inisyatiba sa paglaban sa rehimeng patuloy na umaalingasaw. 

Magpapatuloy at tatalas ang mga kontradiksyon sa hanay ng mga 

reaksyunaryo. Kaailangang magpunyagi sa pagbubuo ng isang malawak 
na nagkakaisang prente laban sa rehimen, gaano man kadali o katagal bago 
maibagsak ang rehimeng Macapagal-Arroyo. Ang pagsisikap na magbuo 
ng nagkakaisang prente ay makatutulong sa pagdepensa at pagsulong 
ng mga rebolusyonaryong pwersa. Napakahalagang magpalakas ang mga 
saligang rebolusyonaryong pwersa upang matiyak at madagdagan ang 
kanilang independensya at inisyatiba sa loob ng tuluy-tuloy na umuunlad 
na malawak na nagkakaisang prente. 

Habang patuloy na bumabaho ang rehimen dulot ng pangangayupapa 
sa US, pagpapalala ng krisis pang-ekonomya at panlipunan at pagiging 
tiwali, mapanlinlang at mapanupil, kinokoordina naman ng Partido ang 
rebolusyonaryong armadong pakikibaka at ang nagkakaisang prente upang 
magdulot ng mga pamatay na dagok sa rehimen. 


I 


Dahil mayroon silang hukbong bayan, may instrumento ang 
sambayanang Pilipino sa pagsusulong ng kanilang pambansa at 
demokratikong mga karapatan at interes. Inaasahan nilang mapalalaya ang 
sarili mula sa saklot ng imperyalismong US at mga mapagsamantalang 
uri at magkamit ng malalaking tagumpay, mula sa bagong-demokratikong 
yugto hanggang sa sosyalistang yugto ng rebolusyong Pilipino. 

Walang kamalay-malay ang US at mga lokal na reakyunaryo na 
nagsisilbi sila sa sambayanang Pilipino tuwing sasalakayin nila nang 
buong bangis at buong lupit ang mga rebolusyonaryong pwersa at ang 
mamamayan at nagbabantang pag-ibayuhin pa ang pagsalakay. 

Armadong rebolusyon ang tugon ng Partido, hukbong bayan, 
nagkakaisang prente, mga organo ng kapangyarihang pampulitika at mga 
organisasyong masa sa armadong kontra-rebolusyon. Itinataas nila ang 
antas ng kanilang kapasyahan at kakayahang lumaban sa papatinding 
mga atake ng kaaway, kabilang ang banta ng ibayong panghihimasok at 
agresyong militar ng US. 

Katulad sa Vietnam at sa buong Indochina kung saan nagapi ang 
digmang agresyon ng US, dapat maging handa tayong gamitin ang 
panlipunan at pisikal na tereyn ng Pilipinas upang makapagdulot ng 
matitinding pinsala sa nananakop na pwersang US at maglunsad ng mga 
aksyong pamarusa laban sa mga pang-ekonomya at kaugnay na interes ng 
US. 

Dapat nating gawin ang lahat upang itaguyod ang pambansang 
soberanya ng sambayanang Pilipino at ang teritoryal na integridad ng 
Pilipinas. Sinisikap nating pigilan ang interbensyon at agresyong militar ng 
US. Ngunit kung hindi natin ito mapipigilan, dapat tayong lumaban nang 
mahusay at kamtin sa pamamagitan ng digma ng pambansang pagpapalaya 
ang malaon nang naantalang hustisya para sa 1.4 milyong Pilipinong 


Paigtingin at isulong 
ang digmang bayan 

pinaslang ng US nang sakupin nito ang Pilipinas mula 1899 hanggang 
1916 at para sa di mabilang na Pilipinong biniktima ng pagsasamantala at 
pandarambong ng US sa napakahabang panahon. 

Kailanma'y hindi kinatakutan ng mga rebolusyonaryong pwersa at 
mamamayan ang lakas militar ng US, kabilang ang malalawak na 
base militar ng US noong panahon ng pasistang diktadurang Marcos, 
dahil unang-una na ay mayroon silang Bagong Hukbong Bayan na 
pinamumunuan ng Partido at nagpupunyagi sa estratehikong linya ng 
matagalang digmang bayan. 

Napatunayan na ng BHB na kaya nitong mapanatili at dagdagan ang 
lakas nito laban sa matitinding balakid tulad ng pasistang diktadurang 
Marcos, presensya ng mga base militar ng US at ng lumalaking suplay 
ng armas mula sa US mula 1972 hanggang 1986. Mahigit sa dati ang 
estratehikong pagmamaliit natin sa imperyalismong US dahil mas lugmok 
sa krisis at mas banat na banat ito ngayon, at sa mga lokal na reaksyunaryo 
dahil mas mahina at mas bangkarote ang kanilang sistema. 

Epektibo ang high-tech na kapangyarihang militar ng US sa pagbabanta 
at sa aktwal na pagwasak sa mga nakapirmi at lantad na mga istruktura ng 
mga target nitong gubyerno ng ibang bansa. Subalit hindi ito epektibo laban 
sa matagalang digmang bayan, na matagumpay na nailunsad sa China, 
Indochina at iba pang lugar. Upang seryosong labanan ang sambayanang 
Pilipino, kakailanganin ng US na magpadala ng marami pang tropang 
pangkombat sa Pilipinas at hayaan silang sumuong sa panganib na 
magtamo ng mga kaswalti. 

Tinatanganan ng Partido at ng sambayanan ang BHB bilang 
pangunahing instrumento sa paggapi sa kaaway, pagtatayo ng baseng 
masa sa kanayunan, paghikayat sa lahat ng organisasyong masa at 
mga kampanyang masa para sa kapakinabangan ng mamamayan at para 
garantiyahan ang pag-unlad ng rebolusyonaryong panggugubyerno-sa- 
sarili ng mamamayan sa pamamagitan ng mga demokratikong organo ng 
kapangyarihang pampulitika. 

Dapat magrekluta ng mga Pulang mandirigma mula sa mga lokal na 
milisya at organisayong masa. Dapat sistematikong ilunsad ang pulitiko- 
militar na pagsasanay ng mga Pulang kumander at mandirigma. Dapat 
ding paramihin at sanayin ang mga tauhang kailangan sa iba't ibang 
departamento ng BHB habang lumalawak at umiigting ang digmang 
bayan. 

Dapat dulutan ng BHB ng pamatay na mga dagok ang mga 
imperyalistang US at mga papet na pwersang militar at pulis, gaano man 
kasaklaw ang pakikialam at agresyon ng US laban sa mamamayan. Ang 
paraan para makapagpalakas ang BHB ay ang paglipol sa mga pwersa ng 
kaaway at pagsamsam ng mga armas at iba pang kagamitang pandigma 
mula sa kanila. 

Ngayon din, ang Partido ay dapat magbuo ng pangkalahatang plano at 
maglabas ng gabay para sa BHB sa mga larangang gerilya upang palakihin 
ang lakas-sandata nito sa pamamagitan ng mga taktikal na opensiba tulad 

ng mga pang-aaresto, mga reyd at mga ambus. 

Ang BHB ay dapat patuloy na maglunsad ng malaganap at masinsing 
pakikidigmang gerilya batay sa papalawak at papalalim na baseng masa. Sa 
ilalim ng sentralisadong pamumuno ng Partido, dapat may desentralisadong 
operasyon ng hukbong bayan. 

Dapat ilunsad ng BHB yaon lamang mga taktikal na opensibang 
tiyak na maipagtatagumpay. Dapat nitong palakihin ang lakas-sandata sa 
pamamagitan ng mga taktikal na opensiba at kasabay nito'y magpaunlad 
ng baseng masa, na sa lawak at lalim ay hindi kayang wasakin ng kaaway. 

Upang patatagin at palawakin ang baseng masa, dapat paunlarin ng 
Partido at hukbong bayan ang mga lokal na aktibista para sa ibayong 
pagpupukaw, pag-oorganisa at pagpapakilos sa masa. Hindi kailanman 
sasapat ang bilang ng mga kadre at kasapi ng Partido sa rebolusyonaryong 
gawain, maliban kung daragdagan ng mga lokal na kadre ng Partido, mga 
aktibistang masa at ng masa ang kanilang pagsisikap at kikilos sila nang 
umaasa sa sarili. 

Habang umiigting at sumusulong ang digmang bayan, lumalaki ang 
pangangailangan sa hukbong bayan at sa kanayunan para sa mga kadre 
at kasapi ng Partido mula sa mga manggagawa at kabataang nakapag- 
aral. Ang gayong mga kadre ay dapat himukin ng Partido at italaga 
sa kanayunan mula sa kalunsuran. Balang araw, ang mga kadreng ito 
mula sa kalunsuran ay makapagpapagaan sa pag-agaw sa mga lunsod sa 
pagtatagumpay ng estratehikong linya ng pagkubkob sa kalunsuran mula 
sa kanayunan. 

Pinauunlad at kinokoordina ng Partido ang lahat ng anyo ng pakikibaka, 
kahit itinuturing nitong pangunahing anyo ng pag-agaw sa kapangyarihang 
pampulitika ang armadong pakikibaka. Kailangan ang lahat ng anyo 
ng pakikibaka upang mapalahok ang lahat ng klase ng mga pwersa sa 
paglaban at paggapi sa kaaway. 

Umaasa ang Partido na sa pamamagitan ng patuloy na pagbubuo 
ng BHB at paglulunsad ng digmang bayan, mahihikayat ang ibang 
mamamayan sa daigdig na magpaigting at maglunsad ng armadong 
rebolusyon at ibang pang anyo ng pakikibaka. Ang pagsasamantala at pang- 
aapi sa mga mamamayan ng daigdig ay lumala at lumabis na nang husto sa 
pag-iral ng globalisasyon ng “malayang pamilihan” at mga imperyalistang 
digmang agresyon. Kaya lalaganap ang armadong rebolusyon nang mas 
mabilis kaysa dati. Ang sosyo-ekonomikong pagkawasak, pampulitikang 
kaguluhan at mga digmang agresyon ang pambungad ng rebolusyong 
panlipunan. 

